
הכנסת העשרים
מושב שלישי
<פרוטוקול מס' 705>
מישיבת ועדת הכספים
יום רביעי, כ"א באייר התשע"ז (17 במאי 2017), שעה 9:30
<סדר היום:>
<דיון על יישום ההטבות בתעריפי המים לאוכלוסיות זכאיות>
נכחו:

<חברי הוועדה:> 
משה גפני – היו"ר
איתן ברושי

יצחק וקנין

מיקי לוי
מיקי רוזנטל

חברי הכנסת:

עבדאללה אבו מערוף

אורי מקלב
אוסאמה סעדי
<מוזמנים:> 
	רפרנטית מים, אגף תקציבים, משרד האוצר
	–
	רעיה עדני

	סגן בכיר למנהל הרשות לתכנון, משרד החקלאות 
	–
	אסף לוי

	ממונה בכירה אגף חקיקה, המוסד לביטוח לאומי 
	–
	דבורה לילך בן ישעיהו

	כלכלן, מרכז השלטון המקומי 
	–
	ציון נקאש

	מנהלת היחידה לסיוע חומרי ודיור, עיריית ירושלים 
	–
	ליליאנה סירקיס

	מתנדבת חב' הנהלה, עמותת "כן לזקן" - לקידום זכויות הזקנים 
	–
	מרית לביא

	סגן בכיר ליועמ"ש, רשות המים 
	–
	ניר יצחק וילנר

	מנהל אגף כלכלה, רשות המים
	–
	יוני לוי

	רכזת הפורום, פורום המים 
	–
	סופיה איגדלוב

	פעיל, פורום המים 
	–
	יורם מלול

	נציגת אגודה לזכויות האזרח
	–
	דברה גילד-חיו

	יו"ר ארגון נכים מזור, ארגוני נכים 
	–
	שמחה בניטה

	יו"ר, ארגון הנכים בישראל המיוחד
	–
	אבנר עורקבי

	מוזמן/ת
	–
	אליהו יצחק

	מוזמן/ת
	–
	חנה טובי

	מוזמן/ת
	–
	רחל בורושק

	מוזמן/ת
	–
	חנן כהן

	מוזמן/ת
	–
	אורי דורמן

	שדלן/ית
	–
	רות פרמינגר


<ייעוץ משפטי: >
שלומית ארליך
<מנהל/ת הוועדה:>
טמיר כהן
<רישום פרלמנטרי:>
הדר אביב
<דיון על יישום ההטבות בתעריפי המים לאוכלוסיות זכאיות>
<היו"ר משה גפני:>
בוקר טוב, אני מתכבד לפתוח את ישיבת הוועדה. אנחנו דנים על המים היום. הסעיף הראשון הוא דיון על יישום ההטבות בתעריפי המים לאוכלוסיות זכאיות. אנחנו קבענו בשעתו בחוק שתינתנה הטבות לאוכלוסיות זכאיות, כמו נכים בסוגים שונים, ניצולי השואה, קשישים שמקבלים הבטחת הכנסה, סדרה של ציבורים שצריכים לקבל הנחה. העברנו - - - בחקיקה, ואותו דבר היה גם בחשמל שהיה בחוק קודם, ואנחנו קבענו שאותן אוכלוסיות תקבלנה יותר מים בפחות כסף.

<עבדאללה אבו מערוף (הרשימה המשותפת):>
באותו כסף, לא בפחות כסף.

<היו"ר משה גפני:>
כן, אבל יותר מים.

<עבדאללה אבו מערוף (הרשימה המשותפת):>
כן, אבל באותו כסף. לא להגיד פחות כסף.

<אוסאמה סעדי (הרשימה המשותפת):>
אבל ברגע שאתה מקבל יותר מים באותו כסף, אז זה פחות כסף.

<עבדאללה אבו מערוף (הרשימה המשותפת):>
לא, לא. יותר מים אבל אותו כסף.

<היו"ר משה גפני:>
אפשר בבקשה לשמוע עד הסוף? לא היית פה כאשר היה הסיפור של היטל הבצורת.

<עבדאללה אבו מערוף (הרשימה המשותפת):>
חבל שלא הייתי כאן אז. אתם עושים דברים מעוותים לחלוטין, עם כל הכבוד.

<היו"ר משה גפני:>
בסדר. אבל לא היית. עבדנו עם מה שיש.

<עבדאללה אבו מערוף (הרשימה המשותפת):>
הייתי בפוליטיקה אחרת. מה לעשות?

<היו"ר משה גפני:>
היו לנו דיונים קשים, לא פשוטים. גם עסקנו בעניין הזה. בסופו של דבר, מתן יותר מים לציבור שאילולא ההטבה הזאת הוא היה משלם הרבה כסף כמו שכולנו שילמנו, אם היינו חורגים מהמכסה של המים, המחיר היה מאוד גבוה, ובסופו של דבר, היה לזה גם השלכה כספית.
מי נמצא כאן מרשות המים?

<יוני לוי:>
יוני לוי, ראש תחום בכיר חטיבת כלכלה, אחראי על יישום ההטבה במים לאוכלוסיות מיוחדות מיולי 2012.

<היו"ר משה גפני:>
מהדוח של רשות המים התברר שחלק גדול מהכסף לא מגיע ליעדו, על-פי הדוח שלהם. לא מגיע ליעדו והעלה פה חבר הכנסת אורי מקלב שביקשתי ממנו לבוא לדיון הזה, והוא אמר שאנחנו צריכים להגיע למצב שבו ההטבה הזאת תהיה כמו בחשמל. אם אדם זכאי להטבה, הוא צריך לשלם פחות. זו צריכה להיות ההטבה שעליה אנחנו מדברים. בסופו של דבר, מבחינת ההטבה הזאת, ממה שקיים היום, חלק לא מגיעים להטבה, חלק לא מקבלים אותה וחלק גם לא מאתרים אותה.

אני מבקש קודם כל מרשות המים לומר מה אתם העליתם בדוח שלכם, מה המצב כרגע ומה אתם מציעים לעשות.

<יוני לוי:>
אנחנו מדברים על כ-550,000 זכאים, ומקור המידע מגיע מדי חודש מביטוח לאומי, משרד הביטחון, הרשות לזכויות ניצולי שואה. הזכאים האלה מפולחים לספקי המים, אלף ומשהו ספקי מים, וכל ספק מים יכול לאתר את הזכאים שבתחומו ולתת את ההטבה. השיטה הזאת כבר קיימת מזה כמה שנים.

<עבדאללה אבו מערוף (הרשימה המשותפת):>
ספק המים מאתר בעצמו?

<יוני לוי:>
ספק המים מאתר בעצמו את הזכאים שבתחומו על בסיס רשימה שהוא מקבל במסך במערכת ממוחשבת. אחרי שהוא מאתר אותה הוא מספק להם את המים שהם צורכים מעבר לכמות המותרת במחיר של כמות מותרת - - -

<אוסאמה סעדי (הרשימה המשותפת):>
הוא מיידע אותם על הזכות שלהם או שרק במחשב הוא? - - -

<יוני לוי:>
הוא מיידע אותם, והם רואים את זה גם בחשבון המים.

<אוסאמה סעדי (הרשימה המשותפת):>
איך הוא מיידע אותם?

<יוני לוי:>
לפי התקנות כל זכאי חדש שמקבל את ההטבה, הגורם המדווח, כפי שאמרתי, ביטוח לאומי, משרד הביטחון, וכולי, שולח מכתב לזכאי ואומר לו, אתה רשום במאגר כמי שזכאי לקבל את ההטבה, אם לא - - - תוך 30 יום אני מעבירה את הרשימה שלך לרשות המים. אז כל הזכאים מקבלים מכתב, קודם כל, מהגורם המדווח, והם רואים את זה גם בחשבון המים בשורה נפרדת: הטבה במים. ספקי המים, אחרי שהם נותנים את ההטבה, אחרי תקופה מדווחים חזרה לרשות המים על הכמויות שסופקו בפועל מעבר לכמות המותרת לאותו משק בית, ועל סמך זה הם מבקשים את השיפוי.

נכון להיום, בהתאם לכל הרשימות, הגיעו בערך 630,000 זכאים לרשות המים מיולי 2012. מתוכם בערך 500,000 קיבלו את ההטבה ומקבלים את ההטבה כי יש כאלה שנגרעו ויש כאלה שהתווספו בתהליך. אנחנו מדברים על אחוז איתור מאוד-מאוד גבוה, מעבר לציפיות שלנו, שבערך 80% מהזכאים מקבלים בפועל את ההטבה, ואני מזכיר שיש הרבה זכאים שלא מקבלים מים במדרגות בכמות מוכרת, אלא מקבלים בתעריף 1 ביישובים המתוכננים במדינת ישראל.
<אוסאמה סעדי (הרשימה המשותפת):>
איך אמרת 550,000 זכאים ואחרי זה 630,000?

<יוני לוי:>
כי אני בדקתי במצטבר את מספר הזכאים שהיו זכאים אי פעם להטבה. לפעמים ביטוח לאומי נותן את ההטבה לתקופה מאוד מצומצמת, לחצי שנה, לשנה, ואז הזכאי הזה כבר לא מקבל היום את ההטבה.

<אורי מקלב (יו"ר ועדת המדע והטכנולוגיה):>
או שהוא כבר לא חי.

<יוני לוי:>
נכון. אבל בפועל, בשוטף, אנחנו מדברים על 550,000.

<מיקי רוזנטל (המחנה הציוני):>
מתוך המספרים האלה שנתת, אתה יכול להגיד לנו כמה זכאים לא מימשו? זה הרבה יותר מעניין אותנו. הדרישה פה בוועדה בדיון הקודם היתה שמאחר שחלק ניכר מהזכאים לא מגיע לקבל תוספת, שההנחה תהיה מהקוב הראשון.

<עבדאללה אבו מערוף (הרשימה המשותפת):>
על זה דיברנו ועל זה היה הוויכוח שלנו.

<מיקי רוזנטל (המחנה הציוני):>
אנחנו רוצים לדעת כמה מהזכאים לא מימשו אותה. הם ידעו אבל פשוט לא הגיעו למספרים.

<יוני לוי:>
אני לא יודע ברמה הפרטנית. אני יודע ברמה הממוצעת.

<מיקי רוזנטל (המחנה הציוני):>
אבל זה מה שביקשנו ממך אז, בדיון הקודם.

<עבדאללה אבו מערוף (הרשימה המשותפת):>
יותר מחצי.

<מיקי רוזנטל (המחנה הציוני):>
בדיון הקודם זאת היתה אחת הסוגיות. הסוגיה היתה שחלק ניכר מהזכאים לא מגיעים בכלל לתוספת שבגינה הם זכאים להנחה. הם לא צורכים כמות מים כזאת. ואנחנו רצינו לדעת כמה במספרים – גם אז לא ידעתם להגיד לנו – וביקשנו אז שתביאו לדיון הזה את המספר.

<היו"ר משה גפני:>
אני חושב שהוא הביא. זה עיקר הדיון. הדיון שאתם מובילים אליו הוא דיון של שעתיים. הוא לא דיון של חצי שעה. תיכף אני אשאל אותך שאלות לגבי הדיווח. אתה קצת סותר את מה שאתם שלחתם לנו מבחינת כמות האנשים. אבל קודם כל, עיקר הדיון שאנחנו רוצים להגיע אליו, בסופו של דבר, זה המלצה שלכם. פעם הנושא של כמות המים היה נושא מרכזי, כשהיתה בצורת, כשהיה היטל בצורת, כל מה שנלווה לעניין הזה. היום האנשים לא נהנים מזה, חלק גדול מהם לא נהנים מזה מכיוון שהם לא צורכים הרבה מים. ואנחנו רצינו לדעת אם יש לכם המלצה של להפחית את הסכום במקום להעלות את כמות המים.

<מיקי רוזנטל (המחנה הציוני):>
או שההנחה תינתן מהקוב הראשון.
<היו"ר משה גפני:>
נכון, והוא יעלה פחות ממה שאדם רגיל משלם.

<עבדאללה אבו מערוף (הרשימה המשותפת):>
על זה דיברנו ובגלל זה אמרנו שזה לא פחות כסף.

<אורי מקלב (יו"ר ועדת המדע והטכנולוגיה):>
עם מבחן צריכה, אבל זה יהיה מוגבל עד 3.5 קוב.

<ניר וילנר:>
שמי ניר וילנר, לשכה משפטית. קודם כל, צריך להבין שבתקנות האלה שקבעתם בחוק אנחנו גורם מייעץ. לכן אנחנו לא מחליטים אם יהיה מהקוב הראשון או מהקוב האחרון. אנחנו מייעצים.

<אוסאמה סעדי (הרשימה המשותפת):>
מי מחליט?

<ניר וילנר:>
שר האוצר מחליט, יש לו תקנות, באישור ועדת הכספים.

אנחנו לא מתנגדים לשינוי מנגנון. אנחנו רק אומרים שאם הולכים על החלק של הקוב הראשון צריך לוודא שזה לא הפחתה מלאה, כי אם המים הם מחיר אפס, יש פה עידוד צריכה ויש פה דברים שאנחנו לא רוצים להגיע אליהם.

<מיקי רוזנטל (המחנה הציוני):>
אף אחד לא התכוון להפחתה מלאה.

<ניר וילנר:>
כל עוד זה דבר מידתי, אנחנו לא מתנגדים לזה.

<היו"ר משה גפני:>
אתם לא יכולים לשים את עצמכם לגמרי – שר האוצר, מדד הכספים. אי אפשר לעשות את זה. אתם גורם מרכזי בעניין הזה. הוועדה מבקשת לדעת, עוד מהישיבה הקודמת, תגידו שמהקוב הראשון אלה שזכאים להנחה, נכים או ניצולי שואה, מהקוב הראשון הם צריכים לשלם 20%, 15%, 30%. תגידו שאתם לא מוסמכים לקבל החלטה – זה בסדר. אבל אנחנו לא רוצים לעשות דברים שהם בניגוד לדעה המקצועית שלכם.

ההטבה הזאת, שהיא בסביבות 80 מיליון שקל, לחלק מהאנשים לא מגיעה מעבר לעובדה שיש אחוז מסוים שלא מאתרם אותו או שלא מגיעים אליו. אבל אלה שכן מגיעים אליו, שזה הרוב, ההתאמה הזאת היא כבר לא אקטואלית מכיוון שלהוסיף להם מים, אין בזה ערך, הם לא יוסיפו מים. לעשות הנחה מהקוב הראשון – אני מבקש לדעת את עמדתכם.

<ניר וילנר:>
שוב, כל עוד זה לא הנחה של 100%, שמגיע אפס ואז יש מים בחינם, וזה בעיות של עידוד צריכה, אנחנו לא מתנגדים.

<מיקי רוזנטל (המחנה הציוני):>
אוקיי, בסדר.

<היו"ר משה גפני:>
אורי, בבקשה.

<אורי מקלב (יו"ר ועדת המדע והטכנולוגיה):>
קודם כל, לא מדובר על מים בחינם. דיברנו שהתעריף של היום שעומד על 7 שקלים על הקוב הראשון, פשוט יעלה 3.5 שקלים. אנחנו לא מדברים על אפס.

דבר שני, דווקא השיטה שאתם מיישמים היום היא זו שמעודדת צריכה, כי אם הוא יודע שיש לו עוד קובים, זה הרבה יותר זול, יש לו עכשיו מתנה, אבל מתי המתנה מתחילה? אז איזו סיבה תהיה לו לחסוך במים. הפוך – אנחנו אומרים, אל תיתן לו את המוטיבציה ההפוכה, תן לו מוטיבציה חיובית שכבר מהקוב הראשון יש לו מחיר מופחת, הוא לא יצטרך להגיע כדי לממש את ההטבה שלו, וממילא ניישם.

במשך שבע שנים, אני חושב שזה מופיע גם במסמך, הוועדה מתמודדת בעקביות ראויה לציון בנושא של לתת הנחה למים אחרי עלייה דרמטית שהיו במחירי המים, וזיהינו אחרי מאמצים רבים קבוצות חלשות או שצורכות הרבה.

סיפרתם כאן סיפורים שזה משק סגור ואם אני נותן למישהו הנחה, זה על חשבון מישהו אחר. עשה יושב-ראש הוועדה מאמצי על והביא 80 מיליון שקל מחוץ לתקציב הזה כדי לתת תמיכה, ואני שואל, מתוך ה-80 מיליון במשך חמש שנים זה צריך להיות 400 מיליון – כמה מומש? האם ההטבה הזאת נוצלה או לא?

אדוני היושב-ראש, אנחנו צריכים לשאול אותם, במשך חמש שנים יש לנו תקציב של 80 מיליון שקל, כמה מומש? אז נדע באמת אם ההטבה הזאת נוצלה.

<יוני לוי:>
בעיקרון התקציב הוא 70 מיליון שקל.

<היו"ר משה גפני:>
הוא לא 70 מיליון, יש לנו ויכוח על העניין הזה. אבל נניח, בין 70 ל-80 מיליון.

<מיקי רוזנטל (המחנה הציוני):>
אבל רק חצי מזה ממומש.

<יוני לוי:>
עד היום, כולל התשלום שמתוכנן עד סוף 2016, הוא 80 מיליון שקל שישולמו לספקי המים, שגולגלו לזכאים.

<אורי מקלב (יו"ר ועדת המדע והטכנולוגיה):>
במשך כמה שנים?

<יוני לוי:>
מיולי 2012.

<אורי מקלב (יו"ר ועדת המדע והטכנולוגיה):>
חמש שנים, והפירוש הוא 20%. זה החשבון הפשוט. 20% מומש. אם אתם רוצים לדעת מה קורה עם ההטבה הזאת ניקח את החשבון שהוא אמר עכשיו – הוקצבו 350 מיליון, מומש כ-20%. אני מאוד מכבד אותך, אבל מכל מה שאמרת נתון אחד לא אמרת. שכמות הניצול הממוצעת עומדת רק על קוב אחד. מתוך 3.5 קוב שאנחנו נותנים במחיר מופחת, מומש רק קוב אחד. זה אומר, פחות מ-30%. אז אנחנו יודעים שאנחנו לא מגיעים ליעד.

חשבנו אתכם ביחד ומצאנו שיטה הכי פשוטה – במקום להוסיף 3.5 קוב, תן מחיר מופחת, 50% מהקוב הראשון, ואנחנו שואלים עד עכשיו למה הדבר הזה נתקבל בכאלה קשיים.

<היו"ר משה גפני:>
אוסאמה סעדי, בבקשה.

<אוסאמה סעדי (הרשימה המשותפת):>
אדוני היושב-ראש, אני חושב שהנושא הוא נושא רגיש מאוד, חשוב מאוד, במיוחד כשאנחנו מדברים על השכבות הכי חלשות בחברה הישראלית. זה לא פלא שמתוך 76 מיליון שקל שמקציב משרד האוצר, רק 30 עד 40 מיליון שקל מנוצלים. זה בערך חצי.
<קריאות:>
פחות. אפילו פחות.

<אורי מקלב (יו"ר ועדת המדע והטכנולוגיה):>
הרבה פחות.

<היו"ר משה גפני:>
לא מגיעים להנחה.

<אוסאמה סעדי (הרשימה המשותפת):>
בדרך-כלל הזקנים, הנכים, גרים בגפם, ולא מגיעים ל-3.5 קוב.

<קריאה:>
הנכים מגיעים ליותר.

<אוסאמה סעדי (הרשימה המשותפת):>
אז למה לא מגיעים?

<קריאות:>
- - -

<אוסאמה סעדי (הרשימה המשותפת):>
יש לי שתי הצעות, אדוני היושב-ראש. הצעה ראשונה, אני מסכים כמובן עם הצעתו של חברי מקלב וגם של היושב-ראש, שאנחנו נתחיל את התעריף הזה, חצי, מהקוב הראשון. ודבר שני, אני מציע, בסעיף ד' לזכאים – צרכן שנקבעה לו נכות רפואית בשיעור של 70%, אבל בסעיפים י"א וי"ב, כאשר מדברים על חוק נכים תגמולים ושיקום, וחוק תגמולים לנפגעי פעולות איבה, שם דרגת הנכות הנדרשת היא רק 50%. אני חושב שגם נכה בשיעור של 50% זכאי להנחה הזאת.

<היו"ר משה גפני:>
תודה רבה. מיקי, בבקשה.
<מיקי רוזנטל (המחנה הציוני):>
אני כמובן תומך במתן הנחה מהקוב הראשון. זה ברור, זה מתבקש. ואם יש לכם חשש שאנשים יעשו בריכות בבית או מאגרי מים, אז אפשר מהקוב השביעי או השמיני להחזיר את זה לתעריף המלא, ואז נגמר העניין של צריכה מטורפת.

דבר שני, אני רוצה לדבר על עוול שנותר פה בתוך המנגנון. מהמידע שאספתי יש כמה אלפים של נכים במושבים, והם לא זכאים להנחה הזאת. הם לא זכאים להנחה - - - המושבים מחירם מופחת.

<איתן ברושי (המחנה הציוני):>
לא, - - - כי השעון הוא של מקורות ואחר-כך זה מתחלק.

<מיקי רוזנטל (המחנה הציוני):>
אין בתוך המנגנון הזה מי שדואג לנכים במושבים.

<אורי מקלב (יו"ר ועדת המדע והטכנולוגיה):>
אין שעון פרטי.

<מיקי רוזנטל (המחנה הציוני):>
פה עשינו עוול, צריך לתקן אותו. כי צריך להגדיר את האנשים האלה ולתת להם את ההנחה. נקודה. סוף. אין בכלל שאלה.

<היו"ר משה גפני:>
תודה, מיקי. עבדאללה אבו מערוף, בבקשה, בקצרה.

<עבדאללה אבו מערוף (הרשימה המשותפת):>
אי אפשר לדבר בקצרה, לצערי הרב. התחלתי לעסוק בנושא הזה מהיום הראשון שהגעתי לכנסת, וטוב שהכנסת וועדת הכספים והרבה חברי הכנסת, מסיעת ש"ס, מיהדות התורה והרשימה המשותפת ועוד חברי הכנסת רבים אחרים הצטרפו ונרתמו למשימה הזאת. כשהיתה בצורת לא הייתי כאן, טוב שהגעתי לכאן והתחלנו לדבר על תעריפי המים, על כל נושא המים ועל התאגידים ועל העוול שישנו לאזרחים על מחירי המים ותעריפי המים, ועל העיוות שישנו בכל החוקים האלו, וצריך להשתנות. הצלחנו סוף-סוף, קצת-קצת, לאט-לאט, להוריד מתעריפי המים, לא כמו שאני רציתי ולא כמו שחברי הכנסת רוצים, אבל בכל זאת יש צעדים ראשונים.
הצעדים הראשונים האלו הם מבורכים ומחויבים אבל מה שיש כאן, ובדיון הזה הייתי ודיברנו על זה כמה פעמים, שמה שנעשה כאן לפי הצעת שר האוצר והאוצר זה רק זריית חול בעיניים וזה דמגוגיה והטעיה שלמה. לא סתם אמרתי שזה מעלה את הכמות אבל לא מוריד את המחיר.
<היו"ר משה גפני:>
אני לא מסכים.

<מיקי רוזנטל (המחנה הציוני):>
- - - אל תגיד שהוא לא עושה מספיק.

<עבדאללה אבו מערוף (הרשימה המשותפת):>
לא, מהתחלה אמרתי שהוא עושה טוב. מה שאמרת בהתחלה, שזה מוריד את הכסף ומעלה את המים – זה רק מעלה את המים, זה לא מוריד את הכסף.

<היו"ר משה גפני:>
זה מוריד את הכסף.

<עבדאללה אבו מערוף (הרשימה המשותפת):>
לא.

<היו"ר משה גפני:>
בסדר, לא משנה. אני רוצה לשנות את זה.

<עבדאללה אבו מערוף (הרשימה המשותפת):>
הנה, עובדה שלא נוצל.

<אורי מקלב (יו"ר ועדת המדע והטכנולוגיה):>
למי שמנצל זה מוריד.

<עבדאללה אבו מערוף (הרשימה המשותפת):>
עובדה שזה לא נוצל, ואז דיברנו להביא הצעה אחרת שאכן תיתן מענה שהאזרחים שלא יכולים לשלם וקשה להם לשלם, וכל ה-13 כאן, זה בסדר, אבל לא כולם מנוצלים. אז דיברנו על עניין של הכנסה, מצב סוציו-אקונומי, דיברנו על זה ורשמנו את זה, אנשים שהם במצב-סוציו-אקונומי נמוך לפי הכנסה, למה הם לא מקבלים?

<היו"ר משה גפני:>
אין הנחה כזאת. גם בחשמל.

<עבדאללה אבו מערוף (הרשימה המשותפת):>
אבל דיברנו על זה ואמרנו להעלות את זה והוספנו את זה בסעיף 14. ולכן צריך להיות גם עניין הכנסה, מובטלים, אימהות חד-הוריות מובטלות, האוכלוסיות האלו שבמצב סוציו-אקונומי נמוך חייבות לקבל את ההנחה וקוב מים יהיה 3.5 שקלים מהקוב הראשון. כאן צריך לתקן את העוול שישנו ואכן אני מסכים שמי שיש לו נכות 50% - - -

<היו"ר משה גפני:>
אפשר גם להוריד את המע"מ, אפשר להוריד הרבה דברים. נוריד עוד כמה דברים, חוץ מהמע"מ.

<עבדאללה אבו מערוף (הרשימה המשותפת):>
גם מי שיש לו נכות רפואית 50% גם יהיה זכאי לדבר הזה.

<היו"ר משה גפני:>
תודה רבה. איתן, בקצרה, בבקשה.

<איתן ברושי (המחנה הציוני):>
אדוני היושב-ראש, חברי הכנסת, אני קודם כל מברך על היוזמה ומכיר במאמץ, אבל אני רוצה לומר בהמשך לדברים שנאמרו פה וזה לא רק הנושא היחיד, שברגע שהאגודה משלמת אז מטשטשים פה את הזכויות המיוחדות לחברים מסוימים. זה נכון גם בחשמל, זה נכון גם במים, וגם בדברים אחרים.

לכן צריך להוסיף להחלטה את אותה פסקה המתחייבת מכך שהאגודה תצהיר על-פי החוק איזה חברים בתוכה זכאים להנחה, הם יקבלו את ההנחה כפי שנגיע לכל אזרח בישראל באמצעות האגודה. ברור שהמחיר יורד אחרי הפחתת העלויות כפי שסוכם בראשותך, אחרי ההצעה בכנסת וזה יהיה מחיר חדש. להבדיל, אדוני היושב-ראש, יש ביישובים גם הרחבות ויש גם מקומות ש"מקורות" מחוברת לכל צרכן. אז אין בעיה עם החברים האלה, תושבים חברים, שכונות, הרחבות. ויש מקומות שיש שעון מים אחד לכל הקיבוץ או לכל המושב והוא לא יכול להבחין, ואחר-כך הקיבוץ או המושב מתחשבנים. ולכן צריך להוסיף את הפסקה שמאפשרת לזכות את החברים שזכאים ולא לוותר על זכויות גם אם הוא חי במושב או קיבוץ.
<היו"ר משה גפני:>
תודה רבה. אבנר עורקבי, בבקשה.

<אבנר עורקבי:>
אני לא רואה את ההבדלים במים. אני חייב 15,000 שקל למים ולא משלם את זה. שיחפשו אותי בסיבוב.

<היו"ר משה גפני:>
לא הבנתי. מה אתה מציע?

<אבנר עורקבי:>
אני מציע להוריד את המע"מ. תורידו את המע"מ.

<אוסאמה סעדי (הרשימה המשותפת):>
אבל הורדנו את המע"מ.

<היו"ר משה גפני:>
ואם לא מצליחים להוריד את המע"מ, מה לעשות?

<אבנר עורקבי:>
לעשות יותר הנחה. לממש את ההנחה. יש אנשים שמשתמשים ביותר קוב, בשביל לחמם את השרירים. אתם יודעים מה זה כשנתפס שריר?

<היו"ר משה גפני:>
תודה. דבי, בבקשה.

<דבי גילד-חיו:>
אני מצטרפת לעמדה שלכם שצריך לעשות הנחות מהקוב הראשון, מהטיפה הראשונה. זה בכלל שערורייה שלא השתמשו בכסף עד היום, זה לאוכלוסיות הכי חלשות בשביל מים.

אבל מעבר לזה יש עוד קבוצות חוץ מאלה שהוזכרו פה שלא נמצאות, שלא מקבלות הנחות, הן לא נמצאות בתוך ההסדר הזה וצריך לדאוג להן. בקבוצת הנכים באופן שרירותי קבעו שזה מי שיש לו נכות 70% ומעלה, למרות שזה פשוט שרירותי, אין בזה שום היגיון. אנשים שמקבלים קצבת סיעוד – הגבילו את זה לסכום מסוים שהם יכולים לקבל הנחה. כל מי שמקבל הבטחת הכנסה שיש לו בקושי כסף לחיות, לא נכלל. מי שמקבל בהסדר מזונות של ביטוח לאומי לא נכלל. אלה קבוצות שחייבים להכניס אותן.

<היו"ר משה גפני:>
דיברנו על זה.

<קריאה:>
והשלמת הכנסה.

<דבי גילד-חיו:>
והשלמת הכנסה.

<דבי גילד-חיו:>
ועוד משפט אחרון, אין שום מנגנון של חריגים בתוך הדבר הזה כדי לבחון אנשים שזקוקים, למשל, מסיבות בריאותיות וכולי.

<היו"ר משה גפני:>
תודה רבה. מי נמצא כאן ממשרד האוצר?

<רעיה עדני:>
שמי רעיה עדני, מאגף תקציבים.
הרציונל ש ההנחה, אני מזכירה לנוכחים, היה שבאה דרישה מהוועדה שאנשים נכים צורכים כמות נוספת של מים, ולכן לא נכון לממן להם את התעריף הגבוה כי הכמות היא הכמות הנוספת שהם זקוקים לה, ולכן הוועדה החליטה ושר האוצר המליץ לתת את הכמות הנוספת. אנחנו כן רואים עלייה בשיעורי הניצול לאורך השנים. היו חבלי לידה מאוד קשים, המנגנון יחסית מסורבל, ואנחנו כן רואים עלייה משמעותית בניצול. אמרנו בעבר שנבחן, לא סיימנו את עבודת המטה המקצועית - - -
<אורי מקלב (יו"ר ועדת המדע והטכנולוגיה):>
יש גם קשישים בתוך הקבוצות האלה. לא רק נשים. להם אין צריכה, רק קושי לשלם. העלייה עצמה מראה לא טוב, שיש עידוד בצריכה. למה את עושה את זה? למה לא תיקחי את הכסף, תורידי את המחיר, את התעריף, ממילא לא יהיה עידוד ולא תהיה עלייה וכולם יממשו את זה.
<היו"ר משה גפני:>
אורי, אני חייב לסיים.

<רעיה עדני:>
- - -

<היו"ר משה גפני:>
מה שאמרת עכשיו, דיברת על היסטוריה. עכשיו אני רוצה להגיד לך שיש משהו חדש. יש פה כאלה שלא היו באותה תקופה. אורי מקלב היה, יצחק וקנין היה. היתה מלחמת עולם שניהלנו אז על היטל הבצורת, שזה היה סיפור של יותר, ויש נכים שזקוקים ליותר מים גם היום. יש חולים כאלה שהמים אצלם הוא דבר חיוני. אני לא רוצה לפגוע בעניין הזה.

<מיקי רוזנטל (המחנה הציוני):>
בוודאי, יש להם גם מטפלים - - -

<היו"ר משה גפני:>
אבל התבררו דברים חדשים. היום תמונת המצב, גם אחרי התפלת המים וגם אחרי התקופה של הבצורת ההיא שבאה הממשלה ואומרת, אנחנו עושים היטל על העניין הזה, מתברר שלא מממשים את ההנחה. לא מממשים את ההנחה מכיוון שרוב הציבור שמקבל את ההנחה, הוא איננו זקוק להרבה מים. הוא זקוק להנחה, אין לו כסף לשלם. זה נכים שאינם זקוקים דווקא למים יותר מאחרים, זה ניצולי השואה שאינם זקוקים למים יותר מאחרים, קשישים מקבלי הבטחת הכנסה, הרשימה שנמצאת שם.

ולכן, אנחנו מבקשים משר האוצר לשנות את המודל. נתחיל כך, נתחיל ברשות המים. אני מבקש, אם א]שר בתוך שבוע לתת לנו מודל שלפי דעתכם הוא מודל אפשרי. אתם לא מחליטים, אבל תגידו. אתם לא מסכימים שתהיה הנחה אפס על מים, בגלל שאז אנשים יצרכו ויכולים לקחת בכמויות עצומות. אתם צריכים להגיש לנו מה המול שאתם חושבים שצריך לעשות אותו.

אני מבקש ממך לבדוק עם שר האוצר, על המודל הזה שעליו אנחנו מדברים עכשיו, הנחה מהקוב הראשון. הנחה מהקוב הראשון במקום לתת יותר מים, להישאר בכמויות של המים, להוציא את אלה שזקוקים למים שאותם צריך לרשום בנפרד, את הכמויות האלה צריך לעשות בהנחה לזכאים כמו בחשמל.

אני מבקש דבר נוסף, מה שהעלו החברים, לגבי הנושא של מושבים או קיבוצים, אגודות שבהן יש שעון אחד, למצוא ולאתר מתוך החברים שמשתמשים שם במים, מה האחוז שזכאי להנחה, ולתת להם בהנחה הכללית, לתת לאותם אלה. אפשר לפתור את הבעיה הזאת. היא בעיה. אנחנו נתקלנו בה גם כאשר אנחנו דנּו בעניין הזה.
אני מבקש שתבואי עם תשובה בתוך שבועיים. הנושא הזה שיהיה לפי המודל שהיה כאן.

<אורי מקלב (יו"ר ועדת המדע והטכנולוגיה):>
ביקשת גם הרחבה של עוד קבוצות, כמו מטעמים סוציאליים.

<היו"ר משה גפני:>
לא, לא ביקשתי עדיין. נגיע לזה כשנגיע לדיון. בינתיים אני רוצה לדעת אם המודל משתנה.

אני מבקש מהלשכה המשפטית שלנו להכין במקביל הצעת חוק שתקבע את המודל שעליו דיברנו עכשיו. לא נשתמש בה אם אכן תגיע ההנחיה משר האוצר. אם יגיע מצב כמו שהיה בפעם הקודמת, שהיינו צריכים לעשות חוק בניגוד לדעת הממשלה, אנחנו נצטרך לעשות את זה גם פה. אנחנו הולכים למודל הזה.

תודה רבה.

<הישיבה ננעלה בשעה 10:03.>

